নামকরণের জন্য সুনাম রয়েছে পশ্চিমবঙ্গের মুখ্যমন্ত্রী মমতা বন্দ্যোপাধ্যায়ের। প্রধানমন্ত্রীর নরেন্দ্র মোদীরও সেই গুণ রয়েছে। তবে তার থেকে আরও একটু এগিয়ে শব্দ নিয়ে খেলার স্বভাবও রয়েছে তাঁর। অতীতে অনেকবার সেই খেলা দেখিয়েছন মোদী। এবার একই নাম নিয়ে দু-দু’বার রসিকতা করলেন তিনি। আর সেটা করলেন ‘জিএসটি’-র মতো একটা ‘সিরিয়াস’ বিষয়ে।

ভোট দিচ্ছেন প্রধানমন্ত্রী।— পিটিআই
‘পণ্য পরিষেবা কর’ বা ‘গুডস অ্যান্ড সার্ভিস ট্যাক্স’ নয়, সাধারণ মানুষ এখন জিএসটি নামের সঙ্গে পরিচিত হয়ে গিয়েছে। সেটা জিএসটি চালু হওয়ার পরে নয়, যবে থেকে এ নিয়ে আলোচনা শুরু হয়েছে, তবে থেকেই ‘জিএসটি’ শব্দটি সাধারণের কাছে পরিচিত। 
৩০ জুন মধ্যরাতে রাষ্ট্রপতি ও প্রধানমন্ত্রীর বক্তব্যের পরে ঘড়ির কাঁটা যখন জানিয়ে দেয় রাত হলেও দিনটা ১ জুলাই, তখনই দেশে চালু হয়ে যায় জিএসটি। সেই মাহেন্দ্রক্ষণেও রসিকতা করতে ছাড়েননি নরেন্দ্র মোদী। তিনি তাঁর ভাষণে বলেন জিএসটি আসলে— ‘গুড অ্যান্ড সিম্পল ট্যাক্স’।

এই বিষয়ে অন্যান্য খবর

জিএসটির পরে কেনাকাটায় ৫টি সতর্কতা কেন্দ্রের, নিয়ম না জানলেই ঠকবেন
এল সস্তা সোনার সুদিন, ৫টি কারণে বদলে যাচ্ছে ভারতের স্বর্ণ-ভবিষ্যৎ


সোমবার আরও বড় রসিকতাটি করলেন প্রধানমন্ত্রী। জিএসটি নিয়ে ফের শব্দের খেলা দেখালেন। এ দিনই শুরু হল সংসদের বাদল অধিবেশন। লোকসভা কিংবা রাজ্যসভার অধিবেশনে বিরোধীরা যে জিএসটি নিয়ে তোলপাড় করবে এটা জানাই রয়েছে। তার ঠিক আগে রাষ্ট্রপতি নির্বাচনের দিনে মোদী বললেন, জিএসটি জমানায় দেশ এগোবে। আর সেটা বলতেই তিনি জিএসটি-র নয়া নামকরণ করেন। বলেন এটি হল— ‘গ্রোয়িং স্ট্রং টুগেদার’।

মোদীর এমন নামকরণ বা শব্দ নিয়ে খেলার উদাহরণ অনেক রয়েছে। এর আগে তিনি এফডিআই (ফরেন ডাইরেক্ট ইনভেস্টমেন্ট) সম্পর্কে বলেন— ‘ফার্স্ট ডেভেলপ ইন্ডিয়া’।
ক্ষমতায় আসার পরে পরেই আগের ইউপিএ সরকার আর নিজের লক্ষ্য বোঝাতে তিনি বলেছিলেন, এতদিন ‘এবিসিডি’ চলত, এখন ‘রোড’ চলবে। এ বার জেনে নিন এর অর্থ। ব্যাখ্যা করেছিলেন প্রধানমন্ত্রী।  এ— অ্যাভয়েড, বি— বাইপাস, সি— কনফিউস, ডি— ডিলে। আর রোড(ROAD)-এর অর্থ বলেছিলেন— রেসপনসিবিলিটি, ওনারশিপ, অ্যাকাউন্টেবিলিটি, ডিসিপ্লিন।
এই খবরের প্রথম প্রকাশে একটি ভুল ছিল। শব্দের খেলা (অ্যাক্রনিমস) বলে উল্লেখ করা হয়। কিন্তু প্রকৃত অর্থে এই শব্দের খেলা কোনও ভাবেই অ্যাক্রনিমস নয়। অসাবধনতা ভুলের জন্য আমরা ক্ষমাপ্রার্থী।